  Туспуктэм: Руслан Нуриахметов Наталия Сильвестрова Балезино ёросын кутэм гондырлэсь трихинеллёз висёнэз шараязы. 2023-тӥ арын Удмуртиын та куаетӥез ни учыр. Со сярысь элькунынсь ветеринарияя управленилэн пресс-службаез ивортӥз. Азьвыл висёнэз Шаркан, Красногорск, Дэбес, Эгра но Балезино ёросъёсын кутэм гондыръёслэсь шедьтӥзы вал.  Трихинеллёз – сӥль пыр паласькись лек висён. Соин пӧйшуръёс но, адямиос но черланы быгато. Висёнлэсь утӥськон понна: - кутэм пӧйшур исьтягез (туша) ветеринарно-санитарной экспертизае одно ик сётоно; - пудо возён интыосысь йырйиськисьёсты быдтоно; - пудо-живот вордон бервылъёсты котырулосэ куяны уг яра; - кутэм пӧйшуръёслэсь сӥльзэс ӟеч-ӟеч пӧзьтытэк гурт пудолы сюдоно ӧвӧл; - та висёнлы сётскись пӧйшуръёслэсь шӧйзэс но исьтягзэс пӧйшуран дыръя пӧет кадь кутыны уг яра. Тодэ вайытом, трихинеллёзлэсь нырысетӥ учырзэ Шаркан ёросын шараязы. Тегъёс: пӧйшуръёс висён Удмуртия  